הוועדה המשותפת לוועדת הכספים ולוועדת הכנסת לתקציב הכנסת, כנסת 20, פרוטוקול מספר 5, 2016-12-07 09:30

יואב קיש: שלום, אני פותח ישיבת הוועדה המשותפת.

יואב קיש: אני פותח במילה שלדעתי אולי תסביר למה חברי הכנסת לא נמצאים פה.

יואב קיש: אנחנו ביום מאוד עמוס בוועדות השונות.

יואב קיש: אני צריך לרדת ב-9:40 לוועדה החוקה לרביזיה על חוק ההסדרה, יש לנו בוועדת הרפורמות את החוק על הפרדת כרטיסי האשראי מהבנקים – הצבעות, יש הצבעות בוועדת העבודה והרווחה – והכול מתנהל כרגע.

יואב קיש: זו הסיבה שאני לא רואה פה חברי כנסת אחרים.

יואב קיש: גם אנחנו נצטרך, כנראה, לעשות הפסקה ולהתכנס מחדש.

יואב קיש: בשעה 10:00 יש לוועדת הכנסת דיון בנושאים חדשים שעלו בעקבות החקיקה, גם בכלכלה וגם ברפורמות.

יואב קיש: לא רציתי לבטל את הדיון כי חשוב לי שנעשה איזושהי הצגה ראשונית, ואם נצטרך לקבוע עוד דיון נוכל לבוא לדיון הזה ולהחליט.

יואב קיש: אני לא הולך להצביע כשרק אני נמצא פה, זה חד-משמעי.

יואב קיש: אתן לכם להציג מה שנספיק, יהיה את הפרוטוקול וכך נפעל.

אלברט סחרוביץ: אבל שזה יהיה במהלך היום.

יואב קיש: יש מליאה.

יואב קיש: אני לא יודע אם נספיק עד 11:00, ואז יש מליאה שתיגמר מאוחר בגלל חוק ההסדרה.

יואב קיש: אז אני מעריך שנצטרך, בתיאום, לקבוע דיון נוסף בשבוע הבא דיון נוסף ולהעביר את התקציב בשבוע הבא.

<חיים אבידור: לדעתי, היום זה היום האחרון על מנת שזה יוכל להיכנס לתקציב המדינה.

יואב קיש: אם זה המצב, אז בשלב ההצעות לסדר-היום אבקש מהיושב-ראש אישור לכינוס מיוחד, ואני מניח שהנושא קרוב ללבו ויאשר.

ענת ברקו: - - - ועדת הכספים סיימה - - -

<חיים אבידור: אבל אמרו שהיום זה היום האחרון על מנת שזה יגיע לשם.

<חיים אבידור: אני לא יודע בדיוק.

יואב קיש: גם את זה נבדוק.

יואב קיש: אני לא בטוח שאתה צודק בעניין הזה, כי מצביעים על התקציב גם בשבוע הבא.

<חיים אבידור: כי גם אגף התקציבים צריך להכניס את זה לספר התקציב, וגם לו את לוחות הזמנים שלו.

<חיים אבידור: זה נכנס לספר התקציב של המדינה.

יואב קיש: אוקיי.

יואב קיש: אז בבקשה, בינתיים מנכ"ל הכנסת אלברט סחרוביץ, בבקשה.

אלברט סחרוביץ: תודה רבה, בוקר טוב לכולם.

אלברט סחרוביץ: אני מרגיש כמו בישיבת הנהלה של הכנסת.

אלברט סחרוביץ: חברי ההנהלה שמעו ממני בעבר, אבל נציג את זה, כמובן, גם לפרוטוקול.

אלברט סחרוביץ: כאמור, הצגה של תקציב הכנסת 2017–2018.

אלברט סחרוביץ: חשוב לי לציין בתחילת דבריי שהקו המנחה שביקשתי מחברי ההנהלה כבר בישיבות ההנהלה הראשונות היה להשתדל לא לפרוץ את תקציב הכנסת לעומת שנים עברו, שלא יהיה גידול בתקציב, כמו מה שאפיין את הכנסת בשנים האחרונות.

אלברט סחרוביץ: התוצאה היא שגם תקציב 2017 וגם 2018 עומדים במסגרת מגבלת ההוצאה שנקבעה על-פי תקציב המדינה, שעומדת על 2.9%.

יואב קיש: זאת אומרת, הוא עולה, אבל לא מעבר לגירעון המותר.

אלברט סחרוביץ: לא מעבר למגבלת ההוצאה, ותיכף נסביר גם מה נכלל בתוך ה-2.9% האלה, בגידול הזה.

אלברט סחרוביץ: ב-2018 אנחנו אף פחות מכך, לא מגיעים ל-2.9%.

אלברט סחרוביץ: נגיע גם לבית פרומין בנפרד, אבל אחת הסיבות לגידול – בשנת 2016 תקציב הכנסת עמד על כ-720 מיליון, אנחנו מגיעים ל-754 מיליון בשנת 2017; מתוכם הגידול בהשקעה בבית פרומין.

אלברט סחרוביץ: מדובר בגידול של כ-17 מיליון – 13 מיליון ב-2016 לעומת 30 מיליון ב-2017, וכנ"ל גם לגבי שנת 2018.

אלברט סחרוביץ: זה גידול אחד, שהוא לא חלק מפעילות הליבה של הכנסת.

אלברט סחרוביץ: בית פרומין, כידוע, זה על-פי חוק והכנסת בשאיפה לסיים את הפרויקט הזה בשנתיים הקרובות.

יואב קיש: אני רוצה להבין נכון את ההגדרה שלך ל"גידול".

יואב קיש: יש שני סוגים של גידול: יש גידול בתקציב של בית פרומין, שהוא עולה מ-13.5 מיליון ל-30.5 מיליון, ויש גידול בסך כל תקציב הכנסת.

יואב קיש: אם אתה מכניס את בית פרומין לתוך תקציב הכנסת אז הגידול הוא מעבר ל-2.9%.

יואב קיש: אני רוצה לדייק: זאת אומרת, 2.9% גידול הוא גידול בניכוי בית פרומין.

יואב קיש: למעשה, עם בית פרומין אנחנו בסדר גודל של 5% גידול.

<חיים אבידור: זה נכון, אבל בית פרומין לא שייך לפעילות התפעולית של הכנסת, זה לא ליבת העבודה של הכנסת.

יואב קיש: אבל חשוב לי להגיד, גם לפרוטוקול, לדייק בתקציב.

<חיים אבידור: זה נכון, אבל זה דבר שהוא אקסוגני למערכת, שאין לנו שליטה עליו.

יואב קיש: לכמה שנים מתוקצב הפרויקט?

<חיים אבידור: לשנתיים.

<חיים אבידור: אחרי שנתיים זה חוזר לפעילות הרגילה.

אלברט סחרוביץ: זה יסתיים בשנתיים הקרובות.

יואב קיש: ואז התקציב שלו יורד חזרה ל-13?

<חיים אבידור: התקציב שלו ירד ב-17 מיליון שקל, ככל שלא יהיו פרויקטים אחרים.

<חיים אבידור: אבל אז נצטרך להסביר אותם.

יואב קיש: כשהפרויקט הזה התחיל, מי אישר אותו?

יואב קיש: מה התקציב שלו?

יואב קיש: על איזה תקציב אישרו אותו?

אלברט סחרוביץ: על 85 מיליון, ומי שאישר אותו היה יו"ר הכנסת.

יואב קיש: למשך כמה שנים?

אלברט סחרוביץ: שלוש שנים, אבל זה יגלוש גם ל-2017.

יואב קיש: 2016 זו השנה הראשונה שתוקצב?

יואב קיש: אז אנחנו עומדים על 13.5, 30, 30 ועוד 10 אולי ב-2019?

יואב קיש: זה פרויקט מאוד גדול, אני רוצה לראות שעומדים בתקצוב שלו.

<חיים אבידור: אם תעבור שני עמודים תראה את פירוט התקציב של בית פרומין בתחתית הדף.

<חיים אבידור: זה ה-85 מיליון, כאשר 53 מיליון הם פנויים לצורך בנייה ושחזור המבנה; 33 מיליון זה פעילות ששייכת לתוכן שיהיה במבנה.

יואב קיש: כתוב 29.

<חיים אבידור: 29, ועוד 3 מיליון שזה כל המינהלות מסביב.

<חיים אבידור: לא כתוב פה דבר ששילמנו כבר בשנת 2010 – 51 מיליון שקלים היו בגין הפקעת השטח.

<חיים אבידור: אנחנו מקווים שיעצור בזה, כי אם יהיה משהו מעבר לזה, זה בבית-המשפט.

יואב קיש: האם, לפי הצפי כרגע, אנחנו חורגים מ-85 מיליון תקציב כללי לפרויקט?

<חיים אבידור: לא.

<חיים אבידור: זה תקציב קשיח לחלוטין.

יואב קיש: בסדר, וזה לפי החלוקה כמו ששמתם.

יואב קיש: אתה אומר שזה תקציב שאתה מתייחס אליו בנפרד, ולכן אתה מסתכל רק על הגידול בתקציב הכנסת עצמה.

<חיים אבידור: ככל שתהיה הנחתה של חריגה מהתקציב הזה, נצטרך לבוא לפה ולבקש העברה מהרזרבה.

יואב קיש: בבקשה, תציג את עצמך.

<אייל טולדו: אני מאגף התקציבים.

<אייל טולדו: רציתי לציין שלמשרדים רבים יש פרויקטים במהלך השנה, ודברים שהם יחסית גדולים, שמתוקצבים בתוך התקציב, ותקציב המדינה עדיין צריך להתכנס למגבלת ההוצאה, גם עם אותם פרויקטים.

<אייל טולדו: בנוסף, רציתי לציין שבעשור האחרון תקציב הכנסת גדל יותר מתקציב המדינה; תקציב הכנסת גדל ב-5.15% לעומת 4.7% של תקציב המדינה.

<אייל טולדו: בפועל, זה לא מאפשר למדינה להקצות משאבים לנושאים חברתיים וכו'.

יואב קיש: ההבדל הוא בין 5.15% ל-4.7%.

יואב קיש: אז אנחנו מדברים על כחצי אחוז.

<אייל טולדו: חצי אחוז, פלוס מינוס.

<אייל טולדו: זה משמעותי.

יואב קיש: זה יותר, אבל זה לא איזה חריגה – אם היית אומר לי שהחריגה היא 10% הייתי אומר שזה לא הגיוני.

<אייל טולדו: אני מספר את הנתונים.

<חיים אבידור: אני רוצה לענות למר טולדו, שהוא בחור צעיר וחדש.

יואב קיש: לא, אל תתייחס.

יואב קיש: אמרנו - - -

<חיים אבידור: הוא לא היה בתקופה שהכנסת לקחה על עצמה את גמלאות חברי הכנסת.

<חיים אבידור: הורידה מתקציב המדינה, הוסיפה לתקציב הכנסת 70 מיליוני שקלים בשנה.

יואב קיש: אבל השאלה היא אם הוספת את זה על מה שהיה או שבלעת את זה בתקציב - - -?

<חיים אבידור: לא, היה גידול בתקציב כתוצאה מכך שלקחנו פעילות שהיתה במדינה, הוספנו אותה אלינו.

<חיים אבידור: אז ירד מהמדינה 70 מיליוני שקלים.

יואב קיש: לצורך העניין, התקציב היה פחות 70 מיליון שקל עכשיו והיה יושב אצלם איפשהו באגף התקציבים.

יואב קיש: אני לא יודע כמה זה באחוזים מהתקציב - - -

<חיים אבידור: זה הרבה יותר ממה - - -

יואב קיש: אז יכול להיות שזה מסביר את הפער שאתה מדבר עליו.

<אייל טולדו: יכול להיות, למרות שבכל המשרדים יש אירועים כאלה בפרק זמן של עשר שנים.

<אייל טולדו: מה שעוד ארצה להוסיף זה שהמשרד היחיד שמתקצב את עצמו, בדומה לכנסת, זה מבקר המדינה, שבעשור האחרון שמר על אחריות פיסקלית וגדל אף פחות ממגבלת ההוצאה.

יואב קיש: אז בכמה הוא גדל?

<אייל טולדו: ב-4.3%.

יואב קיש: הוא לקח על עצמו את תשלום הפנסיות?

<אייל טולדו: לא, אבל גם הוא בנה בניין חדש וגם לו היו פרויקטים חד-פעמיים, והוא הכיל את זה בתוך מסגרת ההוצאה שלו.

<חיים אבידור: האם 110 מיליון השקלים של המבנה החדש היו בתוך התקציב או מחוץ לתקציב של מבקר המדינה?

<אייל טולדו: בתוך התקציב.

<חיים אבידור: תבדוק.

יואב קיש: קודם כול, נקבל תשובה לשאלה האם 110 מיליון השקלים היו בתוך התקציב.

יואב קיש: דבר שני, אשמח אם אתה יכול לבדוק האם מבקר המדינה משלם את הפנסיות שלהם או שזה אצלם עדיין מחוץ לתקציב.

<חיים אבידור: זה מחוץ.

יואב קיש: תעשה לנו השוואה של תפוחים לתפוחים ואז נוכל לדבר גם על הכנסת וגם על המבקר.

יואב קיש: נעשה עוד דיון בשבוע הבא, אז אם תוכל להביא לנו את המספרים – זה יהיה מצוין.

יואב קיש: תודה רבה לך.

יואב קיש: סליחה, זה הולך להיות היום אחרי הצהרים.

יואב קיש: תספיק עד אחרי הצהרים?

<אייל טולדו: אני מקווה.

יואב קיש: אם תספיק, נעריך את זה מאוד.

יואב קיש: אתה יודע עד מתי, מבחינתכם, צריך שהתקציב יאושר פה בוועדה?

<אייל טולדו: למיטב הבנתי, היום התקציב צריך לעבור.

יואב קיש: אז בואו נתכנס לדיון נוסף במהלך ההצעות לסדר.

ירדנה מלר-הורוביץ: בכפוף להצבעות, אחרי החקיקה.

יואב קיש: כן, אבל יישאר לנו חוק ההסדרה בסוף.

ירדנה מלר-הורוביץ: בכפוף לאישור היו"ר.

יואב קיש: ברור.

יואב קיש: בבקשה.

מנואל טרכטנברג: תרשו לי להגיד כמה דברים כי לא אוכל להישאר, לצערי, אחר כך.

מנואל טרכטנברג: גופים חשובים שיש להם אוטונומיה תקציבית – ויש מעטים מאוד כאלה במדינת ישראל - יש להם אחריות יתרה, כי הם יכולים לנהוג על-פי ראות עיניהם.

מנואל טרכטנברג: אבל דווקא בגלל המעמד הציבורי, איך הם מתנהגים כלפי התקציב זה דבר שמקרין על כל המערכת.

מנואל טרכטנברג: בשנה שעברה, כשדנו על תקציב הכנסת, הערתי כמה הערות על שיעור הגידול משנה לשנה ועל עוד כמה נושאים.

מנואל טרכטנברג: אני שמח להגיד שבתקציב קדימה הדברים האלה נלקחו בחשבון, ואכן שיעור הגידול של 2.9% ו-2.6% מיושרים.

יואב קיש: לא היית פה, אז אני אומר שזה בניכוי הפרויקט של בית פרומין.

מנואל טרכטנברג: אני יודע, אני מכיר את הדברים.

מנואל טרכטנברג: הם מיושרים עם שיעורי הגידול של תקציב המדינה, ואני מפציר מכולנו – אלה מאתנו שיהיו פה בהמשך - שנקפיד מאוד שכך יהיה.

מנואל טרכטנברג: זה לא חייב להיות אחד לאחד, ועדיף שלא יהיה אחד לאחד כדי שלא ישתמע מזה - - -

יואב קיש: שמנצלים את המקסימום.

מנואל טרכטנברג: כן.

מנואל טרכטנברג: אבל צריך להיות מיושרים.

מנואל טרכטנברג: זו אמירה אחת.

מנואל טרכטנברג: אמירה שניה היא לגבי תקציב הפיתוח, ודיברנו על הדברים האלה.

מנואל טרכטנברג: הכנסת זה גוף דינמי, שהצרכים שלו משתנים לאורך זמן ותמיד יהיו הוצאות פיתוח; לאמור, השקעות גדולות שנמשכות לאורך זמן.

מנואל טרכטנברג: לכן צריך להקפיד מאוד - גם כשתסתיים התוכנית של בית פרומין - צריך להקפיד מאוד להשאיר את השוליים של 10% ויותר של התקציב לצורכי פיתוח.

מנואל טרכטנברג: אם לא, מה שקורה – וראיתי מספיק גופים שזה קרה להם, כולל אוניברסיטאות - שהשוטף תמיד דוחק את הדברים האלה ואז פתאום אתה עומד בפני שוקת שבורה אם יש צורך במשרדים נוספים או החלפה של מערך התקשוב בכנסת, ואין אמצעים לזה כי את מה שהתרחבת בשוטף נורא קשה להחזיר אחורה.

מנואל טרכטנברג: אדוני היושב-ראש, חשוב מאוד שיקפידו להשאיר את ה-10% או יותר האלה לפיתוח כי אם לא - - -

יואב קיש: יש לנו 10% לבלתי צפוי?

מנואל טרכטנברג: לא בלתי צפוי, בפיתוח.

<חיים אבידור: יש לנו בלתי צפוי 3%.

<חיים אבידור: זו הרזרבה שלנו.

מנואל טרכטנברג: אבל אני מדבר על משהו אחר; אני מדבר על השארת שוליים לפיתוח, שזה דבר חשוב.

מנואל טרכטנברג: הערה אחרונה, וגם דיברנו על כך – העניין של גידול בתקנים.

מנואל טרכטנברג: הגענו לתקרה או פלטו, להקפיד לשמור על זה, כי פיתוי תמיד ישנו.

מנואל טרכטנברג: ניהלתי מערכות גדולות בהקשרים אחרים, תמיד יש לחץ מלמטה להרחיב.

מנואל טרכטנברג: הדברים האלה – עוד אחד ועוד אחד - אוכלים את השוליים המעטים.

אלברט סחרוביץ: בכנסת זה לא רק לחץ מלמטה, זה לחץ מכל הצדדים.

מנואל טרכטנברג: זה נכון.

מנואל טרכטנברג: אז בהינתן שלושת הפרמטרים האלה: שיעור הגידול הכללי של התקציב אל מול הגידול בתקציב המדינה; שנית, העניין של השוליים לפיתוח; שלישית, העניין פלטו בתקנים - אלה שלושת הפרמטרים שישמרו את תקציב הכנסת לאורך זמן בממדים סבירים, גם לעצם העניין וגם מבחינה ציבורית.

מנואל טרכטנברג: אני מחזק אתכם בעשייה שאתם עושים היום בעניין הזה.

מנואל טרכטנברג: מצטער שאני לא יכול להישאר, אני צריך לחזור לכספים.

יואב קיש: תודה רבה.

יואב קיש: תמשיך, בבקשה.

אלברט סחרוביץ: תודה על הערותיו של חבר הכנסת טרכטנברג.

אלברט סחרוביץ: אמנם אתה הולך, אבל אני אתייחס למה שאמרת.

אלברט סחרוביץ: אני שוב חוזר לנושא של מגבלת ההוצאות, בניכוי בית פרומין.

אלברט סחרוביץ: הכוונה לא היתה לעמוד על קוצו של יו"ד, ועובדה שגם ב-2018 אנחנו לא מגיעים ל-2.9%.

אלברט סחרוביץ: יחד עם זה, צריך לזכור שאחוז מאוד גבוה מתקציב הכנסת הולך לטובת שכר של כלל האנשים בבית הזה – חברי הכנסת, היועצים הפרלמנטריים, כמובן עובדי הכנסת.

אלברט סחרוביץ: מרכיב מאוד גדול מאותו גידול של מגבלת ההוצאה זה הטייס האוטומטי – זה עדכוני שכר, בעיקר של עובדי הכנסת, כתוצאה מחתימה של הסכמים, גם בשירות הציבורי באופן כללי וגם הסכמים פנימיים.

אלברט סחרוביץ: הדבר נוגע גם לעובדי משמר הכנסת, לא רק לעובדים עצמם.

אלברט סחרוביץ: גם פה יש גידול ועדכונים.

אלברט סחרוביץ: אנשי המשמר צמודים למשטרה על-פי חוק.

אלברט סחרוביץ: יש פה דברים שהם לא בשליטתי.

אלברט סחרוביץ: בהתייחס להערותיו של חבר הכנסת טרכטנברג: תקציב הפיתוח - - -

יואב קיש: את ההערות שלי עוד לא שמעת.

אלברט סחרוביץ: בסדר, נשמע גם את ההערות שלך.

אלברט סחרוביץ: אני מציג, אחרי זה נשמע.

יואב קיש: לפני שאתה מתייחס להערות, דבר באופן כללי.

אלברט סחרוביץ: זה חלק מההצגה, ובמקרה הזה זה גם עונה למה שחבר הכנסת טרכטנברג העלה.

אלברט סחרוביץ: תקציב הפיתוח של הכנסת עומד על כ-72.5 מיליון, זה כ-10% מהתקציב.

אלברט סחרוביץ: הוא כולל בתוכו את בית פרומין, שבתום השנתיים הקרובות חלק משמעותי, של 30 מיליון, ממנו ירד.

אלברט סחרוביץ: הוא כולל בתוכו גם שיפוץ נרחב של המבנה הישן, שזה כולל את קומת הממשלה, קומות 5 ו-4.5.

אלברט סחרוביץ: אלה דברים שנדחו בעבר.

אלברט סחרוביץ: קיבלתי החלטה - - - בשביל לא להגיע לפרוץ את ה– וכן להגיע לתקציב שמבחינת נראות הוא תקציב סביר – שוב לדחות את זה לשנים הבאות.

אלברט סחרוביץ: קיבלתי החלטה לא לעשות את זה.

אלברט סחרוביץ: אלה דברים שנדחו בעבר, ואני חושב שזה חשוב מאוד.

אלברט סחרוביץ: עובדי הכנסת לא פחות חשובים מיתר חברי הבית הזה, והם עובדים בתנאים לא פשוטים – מי שמכיר את הקומות האלה.

אלברט סחרוביץ: יש בהחלט מקום לעשות את השיפור הזה.

אלברט סחרוביץ: כשאני מסתכל לטווח הארוך, הגענו ל-full capacity כאן.

אלברט סחרוביץ: כשתוכנן המבנה החדש, מבנה קדמה, לפני כ-15 שנה, הוא לא לקח בחשבון, כנראה, את הגידול בפעילות הכנסת – בהקמת ועדות, בהוספת יועצים פרלמנטריים.

אלברט סחרוביץ: הגענו למצב שנכון לעכשיו במבנים הפיזיים הקיימים אין לי יותר מקום.

אלברט סחרוביץ: יש מצוקה אמיתית, גם בהקשר לנבחרי הבית, ובטח כשנכנס החוק הנורבגי ושרים מתפטרים ונכנסים ח"כים, אז אין תחלופה אלא יש תוספות.

אלברט סחרוביץ: יש גם יחידות חדשות שהוקמו, עובדים שמצטרפים.

אלברט סחרוביץ: המשמעות היא שבשנים הקרובות – והקמתי כבר צוות עבודה – נצטרך להגדיל את תוכנית המתאר, את התב"א של הכנסת.

אלברט סחרוביץ: אני לא יודע אם זה יהיה בתקופתי, אבל ההליך יתחיל בתקופתי.

אלברט סחרוביץ: אני מניח שייבנה פה עוד מבנה שייתן מענה גם לדברים האלה.

יואב קיש: אי-אפשר לבנות למעלה עוד קומה?

אלברט סחרוביץ: לא.

אלברט סחרוביץ: מזכירת הכנסת תגיד לך שזה מבנה לשימור ויש חשיבות לנראות.

אלברט סחרוביץ: אין חוסר מקום בכנסת, יש שטחים לכנסת.

יואב קיש: אין חוסר מקום בשטח, יש חוסר בנוי.

אלברט סחרוביץ: נכון.

אלברט סחרוביץ: צריך לאשר תוכנית מתאר שתאפשר לנו לבנות.

אלברט סחרוביץ: תקציב הפיתוח לכנסת בשנים הבאות ישמור על אחוז סביר פלוס, כחלק מתקציב הכנסת הכולל, בהתאם להערתו של חבר הכנסת טרכטנברג.

אלברט סחרוביץ: דגשים נוספים כחלק מתקציב הכנסת: תקציב ביטחון הכנסת – בשנים האחרונות אנחנו עדים לכך שגם האיומים על חברי הכנסת גדלים.

אלברט סחרוביץ: לאותם אנשים שהם סמלי השלטון – זה באחריות השב"כ, כל יתר חברי הכנסת הם באחריות של קצין הכנסת ומשמר הכנסת.

אלברט סחרוביץ: יש את יחידת עוז, שהיא יחידת אבטחת אישים של הכנסת, והיא אמורה לתת מענה לאיומים שמדי פעם מתגלים, ויש גידול בדבר הזה.

אלברט סחרוביץ: דבר שני, יש לנו החלפת מערכות ישנות, שפג תוקפן "בטל קורבנן" וצריך להחליף אותן, וכל הדברים האלה ייעשו במהלך השנתיים הקרובות.

אלברט סחרוביץ: ערוץ הכנסת – על-פי חוק, יש גידול של 2.6%, ובפועל כ-1%, מכיוון שב-2016 שולם, היה מיליון אחד מעבר לתקציב.

יואב קיש: הפצת ערוץ הכנסת – סעיף 26: זה מעבר לעלות הזכיין, שזה 21.

<חיים אבידור: זה עידן פלוס, זה הלוויין.

יואב קיש: זה לא פרסום.

<חיים אבידור: לא לא, זה ממש השידור עצמו.

שולי מועלם-רפאלי: הנגשת השידור?

<חיים אבידור: השידור עצמו – ללוויין, ל"הוט", ל"יס" - - -

יואב קיש: עידן פלוס זה 4 מיליון.

יואב קיש: אנחנו דנים על זה עכשיו בחוק ההסדרים בוועדת הכלכלה.

יואב קיש: זה טירוף, ה-4 מיליון האלה.

<חיים אבידור: אני חושב שאנחנו לוקחים יותר מחלקנו.

<חיים אבידור: אני לא יודע איך הם עשו את הנוסחה.

יואב קיש: כל ערוץ משלם 4 מיליון, ועכשיו הולכים להפריט את זה.

יואב קיש: הולכים לתת את זה לגורם שהולך לקבל 4 מיליון מערוצים שהוא בכלל רוצה אותם אצלו.

יואב קיש: זה קצת אבסורד כל הסיפור הזה.

שולי מועלם-רפאלי: החוק הזה הוא עם חורים בגודל בולענים.

<חיים אבידור: עידן פלוס הולך במנות של שמונה, נדמה לי, הערוצים.

<חיים אבידור: אם יצטרף עוד ערוץ אחד, צריך לקנות מנה של שמונה ולחלק אותה בין תשעה.

<חיים אבידור: זאת אומרת, מנה של 16 ולחלק בין 9.

<חיים אבידור: זה יעלה לנו המון.

אלברט סחרוביץ: ערוץ הכנסת – אני חושב שאין טעם להרחיב, הכול ברור.

אלברט סחרוביץ: תקציבי פרסום – הכנסת, בהחלטתו של יושב-ראש הכנסת, בשנה האחרונה החליטה שהיא משקיעה בנושא של תדמית הכנסת, מיתוג הכנסת.

יואב קיש: איזה סעיף זה בתקציב?

אלברט סחרוביץ: שורה 48.

יואב קיש: וואו, יש פה עלייה גדולה ב-2018.

אלברט סחרוביץ: נכון.

אלברט סחרוביץ: 2017 דומה ל-2016.

אלברט סחרוביץ: אני רוצה להדגיש במה מדובר.

יואב קיש: למה 2018, כי זה שנת בחירות?

אלברט סחרוביץ: למה שנת בחירות?

אלברט סחרוביץ: למיטב הבנתי 2019 זו שנת בחירות.

יואב קיש: אז למה הקפיצה?

אלברט סחרוביץ: אני אסביר.

אלברט סחרוביץ: ב-2016 הכסף הושקע בפרויקט - - - מדובר בכ-4 מיליון שקלים, שזה כסף די קטן במונחים פרסומיים, מי כמוך יודע, בטח לגופים כמו הכנסת.

אלברט סחרוביץ: אמרנו שנבחן את התוצאות ואת ההשפעה של הפרסום הזה על הציבור.

אלברט סחרוביץ: ואכן, התגובות הראשונות שהגיעו היו תגובות מאוד חיוביות, והחלטנו להמשיך.

אלברט סחרוביץ: אבל לא רק, כי מבחינתי מיתוג זה לא רק פרסום אלא זה גם פרויקטים שהכנסת עושה.

אלברט סחרוביץ: לדוגמה, מחר אנחנו מתחברים, יוצאים בפרישה ל-15 יישובים.

אלברט סחרוביץ: אנחנו בעצם מוציאים את הכנסת לציבור.

אלברט סחרוביץ: זה גם חלק מתקציב הכנסת, זה חלק מההשקעה.

אלברט סחרוביץ: העלויות הן, כמובן, עלויות רק בזמן שידור – אבל רוצים להרחיב את הפעילויות האלה וזו הסיבה שב-2018 יהיה גידול.

אלברט סחרוביץ: נבחן את כלל הכלים שעומדים לרשותנו.

אלברט סחרוביץ: זה משהו שמאוד חשוב גם ליושב-ראש, לשמור על התדמית הבית הזה.

יואב קיש: אבל זה גידול משמעותי, זה עוד 5 מיליון שקלים, אולי אפילו יותר.

יואב קיש: צריך לראות טוב למה הדברים האלה משמשים.

יואב קיש: אתה אומר שזה יהיה במודל של פרסומות?

אלברט סחרוביץ: לא, אני שוב חוזר ואומר - - -

ירדנה מלר-הורוביץ: - - - דוגמה: מחר יוצאים ל-15 יישובים.

יואב קיש: אבל זה לא מגיע ל-6 מיליון שקלים, פרויקט כזה.

ירדנה מלר-הורוביץ: לא, הוא נתן את זה כדוגמה.

אלברט סחרוביץ: נתתי כדוגמה - - -

יואב קיש: פעילויות, לא פרסום.

אלברט סחרוביץ: נכון.

אלברט סחרוביץ: מגוון פעילויות, בתוכן גם פעילויות כאלה.

אלברט סחרוביץ: נושא כמעט אחרון הוא נושא כוח אדם.

אלברט סחרוביץ: התייחס לזה גם חבר הכנסת טרכטנברג, וכבר הזכרתי בכמה הזדמנויות שאני בא מרקע של משאבי אנוש.

אלברט סחרוביץ: אני הולך להיכנס לנושא של כוח אדם - כבר עשיתי את זה ואני הולך להמשיך.

אלברט סחרוביץ: גם פה היתה עקומת גידול מאוד משמעותית בשנים האחרונות, שנבעה בעיקר מגידול בפעילותה של הכנסת – תוספות של ועדות וגם של חטיבות חדשות, שחלקן יקומו בשנה הקרובה, וכמובן, דבר נוסף שצריך להזכיר והוא התמקצעות של היחידות הקיימות.

אלברט סחרוביץ: אני תמיד נותן את הדוגמה של הלשכה המשפטית, שכמה שנים אחורה היועץ המשפטי לכנסת היה זרוע ביצועית של היועץ המשפטי לממשלה, של משרד המשפטים, דבר שלא מותר היום.

אלברט סחרוביץ: עצמאותה של הכנסת חשובה, ובשל כך אנחנו לא רוצים להסתמך על גופים שמבוקרים ומפוקחים על ידינו.

אלברט סחרוביץ: יש פה מקום להתמקצע ולגדול.

אלברט סחרוביץ: אנחנו רואים את זה – הלשכה המשפטית היא רק דוגמה לכך.

אלברט סחרוביץ: אבל באיזשהו שלב צריך להגיד לא, כי אחרת אין גבול, אנחנו לא יכולים להמשיך לגדול.

אלברט סחרוביץ: הצרכים לא מתמעטים, והם לא באים רק מלמטה, הם באים גם מנבחרי הבית הזה.

אלברט סחרוביץ: היום אנחנו עומדים היום על כ-527 תקנים צמיתים – משאבי אנוש יתקנו אותי אם אני טועה במספרים.

<מירה פיירשטיין: 583.

אלברט סחרוביץ: ועוד כ-50 או 60 משרות בלתי צמיתות.

אלברט סחרוביץ: אני מבקש להוסיף עוד 30 משרות, ותיכף אסביר למה.

אלברט סחרוביץ: במקביל ביקשתי מאגף משאבי אנוש להוציא תוכנית פרישה מרצון – היא מתוקצבת בתוכנית העבודה.

אלברט סחרוביץ: השאיפה שלי בשנים הקרובות היא למצב את מצבת כוח האדם בכנסת, שהיא לא תעבור 600 עובדים.

אלברט סחרוביץ: זה ה-benchmark מבחינתי, כמובן, לא כולל משמר.

אלברט סחרוביץ: המשמר הוא יחידה נפרדת שמונה 200, וגם שם אנחנו די מאוזנים, אני לא חושב שיש סיבה לגדול מעבר לזה.

אלברט סחרוביץ: 30 המשרות הנוספות שאני מבקש נועדו לתת מענה בעיקר לחטיבות חדשות, כדוגמת חטיבת קשרים בין-לאומיים שהולכת לקום, ליחידת הממ"מ - שם תמיד יש ביקוש שלכם, של נבחרי הבית הזה.

אלברט סחרוביץ: גם פה - המינימום ההכרחי, כי גם אם היינו מוסיפים עוד 20 תקנים וזה לא היה מספיק.

אלברט סחרוביץ: גם פה זה ייבחן לאורך שנים.

אלברט סחרוביץ: מאגר החקיקה, מרכז המבקרים, אתר האינטרנט, כל הפרויקטים שאנחנו משיקים ואתם שומעים עליהם דורשים תשומות של הון אנושי, וזה מה שעומד מאחורי 30 המשרות.

אלברט סחרוביץ: הכוונה היא למצב, אין לי שום כוונה לגדול מעבר לזה.

אלברט סחרוביץ: דבר אחרון, וזה על-פי בקשתה של חברת הכנסת תומא סלימאן, יושבת-ראש הוועדה לקידום מעמד האישה – זו פעם ראשונה שהכנסת עושה ניתוח מגדרי של התקציב.

אלברט סחרוביץ: מיותר לציין שגם במובן הזה הכנסת עומדת גאה מבחינת הנתונים.

אלברט סחרוביץ: אני מנכה כרגע את המשמר, כי הוא גוף נפרד ושם הביקוש, באופן טבעי, הוא יותר לגברים.

אלברט סחרוביץ: אבל בכל מה שקשור מינהל הכנסת, הנשים מובילות, גם מספרית וגם - - -

יואב קיש: לא הובלה כזו דרמטית.

אלברט סחרוביץ: אבל מובילות.

יואב קיש: 51–49.

אלברט סחרוביץ: סיימתי.

אלברט סחרוביץ: תודה רבה.

יואב קיש: אני רוצה להגיד כמה דברים ונסיים את הדיון הזה ונמשיך אחר כך.

יואב קיש: ראשית, אני מברך את מנכ"ל הכנסת והחשב שהצגתם לנו פה את כל הנתונים.

יואב קיש: זה חשוב.

יואב קיש: כמו שאמרתי, נעשה דיון נוסף.

יואב קיש: לדיון הנוסף אני רוצה הבהרה לכמה דברים.

יואב קיש: ראשית, אני רואה שבתקציב 2017 מול 2016 – עבודת חברי הכנסת, יש ירידה.

יואב קיש: מעניין אותי להבין מדוע.

יואב קיש: ממ"מ - יש קיצוץ בתקציב בסוף; אני רואה ירידה של 345,000.

יואב קיש: איך זה מסתדר עם הכוונה להגדיל את הפעילות?

יואב קיש: תסבירו לי אחר כך, אני לא מבקש עכשיו את התשובות.

יואב קיש: בנושא הקלטות ועדות על-ידי גורמי חוץ אני רואה עלייה של 400,000 שקל.

יואב קיש: נושא האינטרנט פה – אני לא יודע מה זה, אבל זה מופיע באפס.

יואב קיש: מבחינת החלוקה, אני יכול לראות קשרי חוץ וטקסים, אני רואה ביטחון ומחשב, אני לא רואה דוברות.

יואב קיש: אני מבקש פירוט מסודר על הדוברות – כוח אדם ותקצוב.

<חיים אבידור: יש סעיף מיוחד.

יואב קיש: יכול להיות שפספסתי, אני מבקש הסבר בדיוק.

<חיים אבידור: הרגע דיברת עליו.

<חיים אבידור: הוא נתן לך את ההסבר על ה-10 מיליון – זה נמצא שם.

יואב קיש: 10 מיליון זה היה פרסום של הכנסת.

<חיים אבידור: פרסום ודוברות.

יואב קיש: אז ביקשתי על הדוברות דיווח מסודר.

יואב קיש: ניהול מערכות מחשב, סעיף 74 – יש קיצוץ, אני רוצה להבין אותו.

יואב קיש: זהו.

יואב קיש: אני מבקש מחברי הכנסת שמי שיש לו שאלות – להעביר.

יואב קיש: לגבי לוחות הזמנים: כתוב לי שתקציב יכול להיות עד מחר או לכל המאוחר יום שלישי.

יואב קיש: זה נכון?

יואב קיש: מחר זה בעיה בשבילכם, אני מבין.

ירדנה מלר-הורוביץ: אנחנו בקצרין ובחצור.

יואב קיש: לא הייתי רוצה לעשות היום, עם כל הלחץ של הכנסת.

יואב קיש: אם אפשר עד יום שלישי, נקבע דיון ביום שני.

יואב קיש: ביום שני כל חברי הכנסת פה.

יואב קיש: אודיע על התאריך.

יואב קיש: ביום שני יש טקס של ה"אדיר" שמגיע ואני אהיה שם.

יואב קיש: יכול להיות שהיום בערב.

יואב קיש: אני סוגר את הישיבה.